Kaliforniyada ko‘chki qurbonlari soni 17 kishiga yetdi

AQShning Kaliforniya shtatida ro‘y bergan ko‘chki qurbonlari soni 17 nafarga yetdi. Santa Barbara okrugining sherifi Bill Braun shunday bayonot berdi. Avvalroq, 15 kishi haqida gap ketgan edi, deb yozadi RIA Novosti. 
"Biz qayg‘u bilan ma'lum qilamizki, ayni vaqtga kelib, tabiiy ofat qurbonlari soni 17 kishiga yetdi. Yana ikki kishining jasadi bugun kovlab olindi", — degan sherif matbuot anjumanida.

 

Qayd etilishicha, yana 13 kishi bedarak yo‘qolgan hisoblanmoqda. Noqulay ob-havo sharoiti oqibatida 100 ta turarjoy binosi vayron bo‘lgan.
Amerika ob-havo mutaxassislari Kaliforniyaga kuchli yomg‘irlar oqimi kirib kelayotganidan ogohlantirgan edi. Yaqinda o‘rmon yong‘inlaridan zarar ko‘rgan hududlarda shiddatli yomg‘irlar sababli ko‘chkilar ro‘y berishi aytilgandi. Shu sababli Janubiy Kaliforniyadan 21 mingga yaqin kishi xavfsiz joylarga ko‘chirilgan.